Sodba IV Ips 22/2011
Sodna praksa Vrhovnega sodišča, 2011-03-22

odločanje in izdaja sklepa o prenehanju veljavnosti vozniškega dovoljenja

Nezakonit plačilni nalog, ki ga je Vrhovno sodišče razveljavilo, ne more predstavljati podlage za prenehanje veljavnosti vozniškega dovoljenja.

Zahtevi za varstvo zakonitosti se ugodi in se izpodbijani pravnomočni sklep razveljavi.

1. Okrajno sodišče v Škofji Loki je s sklepom EPVD 23/2010 z dne 31. 8. 2010 storilcu J. M. izreklo prenehanje veljavnosti vozniškega dovoljenja za kategorije B, G in H, ki so bile vpisane v vozniško dovoljenje na dan 8. 7. 2010, ko je storilec storil prekršek, s katerim je dosegel 9 kazenskih točk.

2. Zahtevo za varstvo zakonitosti vlaga vrhovni državni tožilec zaradi kršitve drugega odstavka 52. člena Zakona o prekrških (ZP-1) oziroma drugega odstavka 155. člena ZP-1. V zahtevi navaja, da je bila sankcija prenehanja veljavnosti vozniškega dovoljenja izrečena neupravičeno, ker je Okrajno sodišče v Škofji Loki svojo odločitev oprlo na plačilni nalog, s katerim je bilo v hitrem postopku storilcu izrečenih 9 kazenskih točk in ga je Vrhovno sodišče s sodbo IV Ips 90/2010 z dne 21. 12. 2010 razveljavilo in zadevo vrnilo prekrškovnemu organu v ponovno odločanje. Vrhovnemu sodišču predlaga, da zahtevi za varstvo zakonitosti ugodi, izpodbijani pravnomočni sklep razveljavi ter vrne zadevo v ponovno odločanje.

3. Zahteva vrhovnega državnega tožilca za varstvo zakonitosti je bila na podlagi 171. člena ZP-1 v zvezi z drugim odstavkom 423. člena Zakona o kazenskem postopku (ZKP) dne 23. 2. 2011 vročena storilcu prekrškov, ki se o njej ni izjavil.

4. Okrajno sodišče v Škofji Loki je s sklepom  EPVD 23/2010 z dne 31. 8. 2010 storilcu J. M. po prejemu obvestila Ministrstva za pravosodje z dne 23. 8. 2010, iz katerega izhaja, da je kot voznik začetnik s plačilnim nalogom Postaje prometne policije Kranj z dne 8. 7. 2010 dosegel 9 kazenskih točk, izreklo prenehanje veljavnosti vozniškega dovoljenja za kategorije B, G in H, ki so bile na dan storitve navedenega prekrška vpisane v njegovo vozniško dovoljenje.

5. Vrhovno sodišče je po pravnomočnosti izpodbijanega sklepa s sodbo IV Ips 190/2010 z dne 21. 12. 2010, odločilo, da se plačilni nalog z dne 8. 7. 2010, s katerim je storilec dosegel 9 kazenskih točk razveljavi ter zadeva vrne prekrškovnemu organu v nadaljnji postopek. V razlogih sodbe je Vrhovno sodišče navedlo, da je bil storilec v času storitve prekrška voznik začetnik. Prekrškovni organ mu je z izrekom devetih kazenskih točk izrekel sankcijo, zaradi katere je vozniku začetniku mogoče izreči prenehanje veljavnosti vozniškega dovoljenja. S tem sta bili kršeni peta alineja drugega odstavka 52. člena ZP-1 in druga alineja 62. člena ZP-1, ker o zadevi ni odločil pristojni organ.

6. Ker je bil plačilni nalog z dne 8. 7. 2010 nezakonit in ga je Vrhovno sodišče s sodbo z dne 21. 12. 2010 razveljavilo, ne more predstavljati podlage za prenehanje veljavnosti vozniškega dovoljenja, ki ga je Okrajno sodišče v Škofji Loki izreklo J. M. z izpodbijanim pravnomočnim sklepom.

7. Glede na ugotovljeno kršitev je Vrhovno sodišče zahtevi vrhovnega državnega tožilca za varstvo zakonitosti ugodilo ter izpodbijani pravnomočni sklep na podlagi prvega odstavka 426. člena ZKP v zvezi s 171. členom ZP-1 razveljavilo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.